Meddelelse om indledning af en fornyet undersøgelse i henhold til artikel 12 i Rådets forordning (EF) nr. 384/96 af antidumpingforanstaltningerne vedrørende importen af kompaktlysstofrør med indbygget elektronisk drosselspole (CFL-i) med oprindelse i Folkerepublikken Kina

(2002/C 244/02)

Kommissionen har modtaget en anmodning i henhold til artikel 12 i Rådets forordning (EF) nr. 384/96(1), senest ændret ved forordning (EF) nr. 2238/2000(2) (i det følgende benævnt "grundforordningen"), om at undersøge, hvorvidt de antidumpingforanstaltninger, der indførtes på importen af kompaktlysstofrør med indbygget elektronisk drosselspole (CFL-i) med oprindelse i Folkerepublikken Kina, har haft indvirkning på videresalgspriserne eller de efterfølgende salgspriser i EF.

1. Anmodning om en fornyet undersøgelse

Anmodningen blev indgivet den 26. august 2002 af sammenslutningen Establishing Legal Lighting Competition (E 2 L C) (i det følgende benævnt "ansøgeren") på vegne af producenter, der tegner sig for en betydelig del, i dette tilfælde mere end 90 %, af den samlede produktion i EF af kompaktlysstofrør med indbygget elektronisk drosselspole (CFL-i).

2. Vare

Den pågældende vare er kompaktlysstofrør med indbygget elektronisk drosselspole med et eller flere rør, hvor alle belysningselementer og elektroniske komponenter er fæstnet til lampesoklen eller integreret i denne, der har oprindelse i Folkerepublikken Kina, og som i øjeblikket tariferes under KN-kode ex 8539 31 90. Denne KN-kode anføres blot til orientering.

3. Gældende foranstaltninger

De i øjeblikket gældende foranstaltninger er en endelig antidumpingtold, der indførtes ved Rådets forordning (EF) nr. 1470/2001(3).

4. Begrundelse for den fornyede undersøgelse

Ansøgeren har fremlagt tilstrækkelige beviser for, at den antidumpingtold, der indførtes på kompaktlysstofrør med indbygget elektronisk drosselspole (CFL-i) med oprindelse i Folkerepublikken Kina, ikke har ført til nogen bevægelse, eller kun til utilstrækkelig bevægelse, i videresalgspriserne eller de efterfølgende salgspriser i EF. Det fremgår faktisk af anmodningen, at eksport- og videresalgspriserne for den pågældende vare i EF er faldet betydeligt efter indførelsen af antidumpingforanstaltninger, hvilket har medført øget dumping, som har forhindret, at de vedtagne foranstaltninger har fået den tilsigtede virkning.

5. Procedure

Kommissionen har efter høring af det rådgivende udvalg fastslået, at anmodningen er indgivet af eller på vegne af EF-erhvervsgrenen, og at der foreligger tilstrækkelige beviser til at berettige indledningen af en undersøgelse, og den indleder derfor en sådan undersøgelse vedrørende kompaktlysstofrør med indbygget elektronisk drosselspole (CFL-i) med oprindelse i Folkerepublikken Kina i henhold til artikel 12 i grundforordningen.

a) Udtagning af stikprøver af importører

I betragtning af det åbenbare store antal importører, der er involveret i denne undersøgelse, kan Kommissionen beslutte at anvende stikprøver i overensstemmelse med artikel 17 i grundforordningen.

For at gøre det muligt for Kommissionen at afgøre, om det er nødvendigt at anvende stikprøver, og i bekræftende fald at udtage stikprøverne, anmodes alle ikke-forretningsmæssigt forbundne importører eller deres repræsentanter om at give sig til kende over for Kommissionen og afgive følgende fortrolige og ikke-fortrolige oplysninger om deres selskab eller selskaber inden for den frist, der er fastsat i denne meddelelses punkt 6 b) i):

- navn, adresse, e-post-adresse, telefon-, fax- og/eller telexnummer samt kontaktperson

- selskabets samlede omsætning i EUR i perioden 1. juli 2001 til 30. juni 2002

- det samlede antal ansatte

- nøjagtig angivelse af selskabets aktiviteter vedrørende den pågældende vare

- mængden i enheder og værdien i EUR af importen til og videresalget på markedet i EF af den pågældende vare med oprindelse i Folkerepublikken Kina i perioden fra 1. juli 2001 til 30. juni 2002

- navne på alle forretningsmæssigt forbundne selskaber(4), som er involveret i produktionen og/eller salget af den pågældende vare, samt disse selskabers nøjagtige aktiviteter

- alle andre relevante oplysninger, som kan være nyttige for Kommissionen ved udvælgelsen af stikprøven

- en angivelse af, om selskabet eller selskaberne indvilger i at indgå i stikprøven, hvilket indebærer besvarelse af et spørgeskema samt accept af besøg med henblik på kontrol af besvarelsen.

For at indhente de oplysninger, som den anser for nødvendige til udvælgelsen af stikprøven af importører, vil Kommissionen endvidere kontakte alle kendte sammenslutninger af importører.

Endelig udvælgelse af stikprøven

Alle interesserede parter, der ønsker at afgive relevante oplysninger vedrørende udvælgelsen af stikprøven, skal gøre dette inden for den frist, der er fastsat i denne meddelelses punkt 6 b) ii).

Kommissionen agter at udtage den endelige stikprøve efter at have hørt de interesserede parter, som har erklæret sig rede til at indgå i stikprøven.

Importører, som indgår i stikprøverne, skal besvare et spørgeskema inden for den frist, der er fastsat i punkt 6 b) iii) i denne meddelelse, og skal udvise samarbejdsvilje i forbindelse med undersøgelsen.

Hvis der ikke udvises tilstrækkelig samarbejdsvilje, vil Kommissionen basere sine undersøgelsesresultater på de foreliggende faktiske oplysninger, jf. artikel 17, stk. 4, og artikel 18 i grundforordningen.

b) Spørgeskemaer

For at indhente de oplysninger, som den anser for nødvendige i forbindelse med sin undersøgelse, vil Kommissionen sende spørgeskemaer til alle eksporterende producenter i Folkerepublikken Kina, som samarbejdede i forbindelse med den oprindelige undersøgelse, der førte til de foranstaltninger, som er genstand for denne fornyede undersøgelse, til alle sammenslutninger af eksportører og producenter, til de importører, der indgår i stikprøven, til alle sammenslutninger af importører, der er nævnt i anmodningen, eller som samarbejdede i forbindelse med den undersøgelse, der førte til de foranstaltninger, som er genstand for denne fornyede undersøgelse, og til myndighederne i det pågældende eksportland.

Der vil i relevant omfang også blive indhentet oplysninger fra EF-producenterne.

Under alle omstændigheder bør alle parter så hurtigt som muligt og inden for den frist, der er fastsat i denne meddelelses punkt 6 a) i), kontakte Kommissionen pr. fax for at finde ud af, om de er anført i anmodningen, og om nødvendigt bør de anmode om et spørgeskema, da fristen i denne meddelelses punkt 6 a) ii) gælder for alle interesserede parter med undtagelse af importører.

c) Indsamling af oplysninger og afholdelse af høringer

Alle interesserede parter opfordres til at tilkendegive deres synspunkter, afgive andre oplysninger end besvarelser af spørgeskemaerne og fremlægge dokumentation herfor. Disse oplysninger og dokumentationen herfor skal være Kommissionen i hænde inden for den frist, der er fastsat i denne meddelelses punkt 6 a) ii).

Kommissionen kan desuden høre interesserede parter, hvis de indgiver en anmodning herom, hvoraf det fremgår, at der er særlige grunde til, at de bør høres. En sådan anmodning skal indgives inden for den frist, der er fastsat i denne meddelelses punkt 6 a) iii).

6. Frister

a) Generelle frister

i) For anmodning om spørgeskemaer

Alle interesserede parter bør anmode om et spørgeskema så hurtigt som muligt og senest 15 dage efter offentliggørelsen af denne meddelelse i De Europæiske Fællesskabers Tidende.

(ii) For at give sig til kende og indsende besvarelser af spørgeskemaer og andre oplysninger

Medmindre andet er angivet, skal alle interesserede parter give sig til kende over for Kommissionen, fremsætte deres synspunkter og indgive besvarelser af spørgeskemaer eller alle andre oplysninger, herunder oplysninger i henhold til artikel 12, stk. 5, i grundforordningen, senest 40 dage fra datoen for offentliggørelsen af denne meddelelse i De Europæiske Fællesskabers Tidende, hvis der skal tages hensyn til deres bemærkninger i forbindelse med undersøgelsen. Der gøres opmærksom på, at de fleste proceduremæssige rettigheder, der er fastsat i grundforordningen, kun kan respekteres, hvis parterne giver sig til kende inden for ovennævnte periode.

Importører, der er udvalgt til at indgå i stikprøven, skal indgive besvarelser af spørgeskemaet inden for den frist, der er fastsat i punkt 6 b) iii) i denne meddelelse.

iii) Høringer

Alle interesserede parter kan også anmode om at blive hørt af Kommissionen inden for samme frist på 40 dage.

b) Særlig frist med hensyn til stikprøven

i) Alle oplysninger, der er anført i punkt 5 a), skal være Kommissionen i hænde senest 15 dage efter offentliggørelsen af denne meddelelse i De Europæiske Fællesskabers Tidende, da Kommissionen påtænker at høre berørte parter, som har givet udtryk for vilje til at indgå i stikprøven, om den endelige udvælgelse af stikprøven inden for 21 dage fra offentliggørelsen af denne meddelelse i De Europæiske Fællesskabers Tidende.

ii) Alle andre oplysninger, som er relevante i forbindelse med udvælgelsen af stikprøven, og som er omhandlet i punkt 5 a) i), skal være Kommissionen i hænde senest 21 dage efter offentliggørelsen af denne meddelelse i De Europæiske Fællesskabers Tidende.

iii) Besvarelserne af spørgeskemaer fra importører, der indgår i stikprøven, skal være Kommissionen i hænde senest 37 dage efter meddelelsen om, at de indgår i stikprøven.

7. Skriftlige bemærkninger, besvarelser af spørgeskemaer og korrespondance

Alle bemærkninger og anmodninger fra interesserede parter indgives skriftligt (ikke i elektronisk form, medmindre andet er angivet) med angivelse af den interesserede parts navn, adresse, e-post-adresse samt telefon-, fax- og/eller telexnummer.

Kommissionens adresse: Europa-Kommissionen Kontor: J 79 - 5/16 B - 1049 Bruxelles Fax (32-2) 295 65 05 Telex COMEU B 21877.

8. Manglende samarbejde

I tilfælde, hvor en af de interesserede parter nægter at give adgang til de nødvendige oplysninger, undlader at meddele dem inden for de fastsatte frister eller lægger væsentlige hindringer i vejen for undersøgelsen, kan der træffes foreløbige eller endelige afgørelser, positive eller negative, på grundlag af de foreliggende faktiske oplysninger, jf. artikel 18 i grundforordningen.

Hvis det konstateres, at en berørt part har meddelt urigtige eller vildledende oplysninger, ses der bort fra disse oplysninger, og der kan gøres brug af de foreliggende faktiske oplysninger.

(1) EFT L 56 af 6.3.1996, s. 1.

(2) EFT L 257 af 11.10.2000, s. 2.

(3) EFT L 195 af 19.7.2001, s. 8.

(4) Udtrykket forretningsmæssigt forbundne selskaber er defineret i artikel 143 i Kommissionens forordning (EØF) nr. 2454/93 om gennemførelsesbestemmelser for EF's toldkodeks (EFT L 253 af 11.10.1993, s. 1).